Pöördumine Sotsiaalministeeriumi poole

Eesti Patsientide Liit

16.11.2025

**Vaimse terviseteenuste eetilisus, teaduspõhisuse ja järelevalve tagamine**

Austatud Sotsiaalministeerium ning sotsiaalminister Karmen Joller

Eesti Patsientide Liit pöördub Teie poole seoses meedias kajastatud juhtumiga (<https://www.delfi.ee/artikkel/120416097/korraga-kahel-toolil-koolipsuhholoog-tegeleb-too-korvalt-ebateadusega-kutseuhing-probleemi-ei-nae>), kus koolipsühholoog tegutseb samaaegselt ebateaduslikke meetodeid propageeriva konstellatsiooniterapeudina. See juhtum on toonud esile olulise väärtuskonflikti psühholoogide seas ning laiemalt ka lüngad riiklikus järelevalves, mis kahjustavad patsiente.

**Väärtuskonflikt ja segadus**

Praegune olukord näitab, et erinevad erialaühingud lähtuvad eetika ja teaduspõhisuse küsimustes vastandlikest põhimõtetest.

• Koolipsühholoogide Ühing leiab, et spetsialisti kõrvaltegevus ei kuulu nende vastutusalasse, isegi kui see hõlmab ebateaduslikke praktikaid.

• Eesti Psühholoogide Liit ja Kliiniliste Psühholoogide Kutseliit seevastu rõhutavad, et psühholoog peab olema eetiline ja teaduspõhine kogu oma kutsetegevuses, mitte üksnes ühel töökohal.

Selline erinevus loob segadust nii spetsialistide seas kui ka patsientide jaoks, kes ei suuda enam eristada, milline psühholoog tegutseb teaduspõhiselt.

**Ebateaduslikud praktikad riigi raha eest**

Avalikkuse ette jõudnud juhtumist selgub, et:

• pseudoteaduslikke sekkumisi on pakutud Töötukassa koostööpartnerina, s.t riikliku rahastuse kaudu;

• sama spetsialist on tegutsenud ka Ohvriabi partnerina, mis tähendab, et ka haavatavad inimesed võivad sattuda ebateaduslike praktikate mõju alla läbi riiklike kanalite.

**Vajalikud on süsteemsed muudatused**

Eesti Patsientide Liit leiab, et pelgalt erialaühingute eneseregulatsioon ei ole inimestele kindlustunde tagamiseks piisav. Kui erialaühing ise tolereerib ebateaduse praktikaid, ei ole patsientidel ega riigil toimivat kaitsemehhanismi.

Seetõttu teeme ettepaneku, et Sotsiaalministeerium:

1. kehtestaks selged põhimõtted ja järelevalvemehhanismid vaimse tervise teenuste teaduspõhisuse tagamiseks;

2. looks koostöös teadusasutuste ja erialaühendustega teadus- ja tõenduspõhiste sekkumiste registri, kust inimesed ja ametnikud saavad kontrollida meetodite usaldusväärsust;

3. kohustaks riiklikke ja kohalikke asutusi hindama koostööpartnerite teaduslikku pädevust ja eetilist tausta, enne kui neile suunatakse avalikke vahendeid või patsiente;

4. tagaks, et kutset andvates komisjonides oleksid kaasatud sõltumatud teaduse ja eetika eksperdid.

Eesti Patsientide Liit on valmis panustama arutelusse ja töögruppidesse, et töötada välja lahendusi, mis kaitsevad patsiente ja aitavad hoida-taastada usaldust vaimse tervise süsteemi vastu.

Lugupidamisega

Annika Oja Kadri Tammepuu

tegevjuht juhatuse liige

*/allkirjastatud digitaalselt/ /allkirjastatud digitaalselt/*